Matseno a Karolo 7 | Dilo Tšeo Bana ba ka Ithutago Tšona ka Beibeleng
Karolo ye e re botša ka bophelo bja Kgoši Saulo le Kgoši Dafida. E bolela ka ditiragalo tšeo di tšerego mengwaga yeo e ka bago e 80. Ge Saulo a be a thoma go buša, o be a ikokobeditše e bile a theetša Modimo, eupša o ile a fetoga gomme a thoma go se sa theetša Jehofa. Jehofa o ile a se sa mo thekga, gomme ge nako e dutše e eya, a botša Samuele gore a kgethe Dafida gore e tle e be kgoši e latelago ya Isiraele. Saulo o ile a galefa gomme a leka gantši go bolaya Dafida, eupša Dafida ga se a ka a itefeletša. Morwa wa Saulo e lego Jonathane o ile a thekga Dafida ka ge a be a tseba gore o kgethilwe ke Jehofa gore e tle e be kgoši. Dafida o ile a dira dibe tše dikgolo, eupša ga se a ka a gana ge Jehofa a be a mo kgalemela. Ge e ba o le motswadi, thuša ngwana wa gago go bona gore go bohlokwa gore re dule re thekga dithulaganyo tša Modimo.
Selo se bohlokwa kudu seo re ka se neago Jehofa ke go mo kwa ka go rata
O se ke wa itefeletša, eupša emela Jehofa gore a lokiše dilo
Ge re ka dira sebe, re se ke ra leka go se uta
Kgoši ya Mathomo ya Isiraele
Modimo o be a neile Baisiraele baahlodi gore ba ba etelele pele, eupša bona bo ile ba ikgopelela kgoši. Samuele o ile a tlotša Saulo ka makhura gore e be kgoši, eupša ka morago Jehofa o ile a lahla Saulo. Ke ka baka la eng a ile a dira bjalo?
Dafida le Goliata
Jehofa o ile a kgetha Dafida gore e tle e be kgoši e latelago ya Isiraele, gomme Dafida a bontšha gore o a swanelega go ba kgoši.
Dafida le Saulo
Ke ka baka la eng yo mongwe wa banna ba a hloile yo mongwe, gona yo a hloilwego o itshwara bjang?
Morwa wa kgoši o ba mogwera yo mobotse wa Dafida.
Sebe sa Kgoši Dafida
Phetho e mpe e baka mathata a magolo.